 

**בבית הדין הצבאי המחוזי**

**במחוז שיפוטי ח"א**

**בראשות הנשיאה: אל"ם טלי פריד**

**בעניין: התובע הצבאי (ע"י ב"כ, קמ"ש גילעד כהן)**

**נגד**

**ח/XXX סמל מ' ל' (ע"י ב"כ, סגן יוסי אלבז)**

**הכרעת - דין**

הנאשם מורשע, על פי הודאתו, בעבירה של התנהגות מבישה, לפי סעיף 129 לחוק השיפוט הצבאי, התשט"ו-1955, בכך שנעדר מיחידתו מיום 09.08.2018 ועד יום 13.11.2018 למשך 97 ימים, בהתאם לכתב האישום המתוקן ולפרטים הנוספים.

1. **ניתנה היום, 22/12/2019, כ"ד בכסלו התש"פ, והודעה בפומבי ובמעמד הצדדים.**

**\_\_\_\_\_\_\_\_\_\_\_**

נשיאה

**גזר - דין**

הנאשם, סמל מ' ל', נותן את הדין בגין הרשעתו בעבירה של התנהגות מבישה, על כך שנעדר משירותו הצבאי למשך 97 ימים.

הנאשם גויס לצה"ל ביום 06/06/2017 במסגרת שוחרות צה"ל לאחר 14 שנות לימוד, השלים טירונות וקורס מקצועי, ושובץ בתפקיד טכנאי מערכות בקרה ביחידת בינוי 152. בעברו היעדרות אחת עליה נשפט בהליך משמעתי.

לאחר מעצרו בגין תיק זה הוצע לנאשם לקחת חלק בהליך שילוב בפיקוח בית הדין, והוא הביע רצון לעשות כן.

תכנית השילוב פועלת במסגרת צה"ל מאז ינואר 2018 ומאפשרת לחיילים שנעדרו מהשירות ועומדים בקריטריונים שנקבעו, הזדמנות לשוב ליחידתם לשירות צבאי תקין תוך קבלת מעטפת טיפולית וסיוע. הצלחה בהליך השילוב מאפשרת סיום ההליך המשפטי ללא רישום פלילי וללא עונש מאסר.

התכנית מיישמת הליך טיפול תחת סמכות, המתבצע על יסוד עבודה שיתופית של גורמי משפט וגורמי טיפול, בצבא ומחוצה לו ומטרתה לסייע בצמצום הבעיות שהובילו לביצוע העבירה. ערכו של הליך השילוב המבוצע במסגרת בית הדין המשלב איננו אך במענה הניתן לחייל-סיוע כלכלי, הכוונה, ליווי ותמיכה, אלא גם במימוש תפיסה חברתית אחראית המבקשת להרחיק צעירים בסיכון מן השוליים החברתיים והכלכליים. בהקמתו של בית הדין המשלב מקדם צה"ל, בהיותו צבא העם, גם ערכים חברתיים אלו, ובד בבד מקדם ערכים רבי חשיבות למסגרת הצבאיים שעניינם צמצום הנשר מן השירות הצבאי, צמצום הכליאה הצבאית, ומימוש האחריות הפיקודית לטיפול במשאב החשוב ביותר בצה"ל-אנשים.

גזר דינו של הנאשם ניתן היום בתום הליך שילוב בעל אופי שיקומי, שנערך בפיקוח בית הדין לאורך תקופה בת כשנה.

עם שחרורו ממעצר נערכה ביחידתו ועדה אינטגרטיבית, בה עלה כי הרקע להיעדרותו של הנאשם הוא מצבו המשפחתי והכלכלי. מדובר במי שנשוי ואב לתינוקת, נתון בחובות ועובד לפרנסת משפחתו. בתחילת הליך השילוב שב לגור בבית הוריו, אשר מתמודדים אף הם עם מצוקה כלכלית. במסגרת הוועדה האינטגרטיבית שנערכה ביחידתו, החליטו גורמי הפיקוד כי הנאשם ישוב לתפקידו, אולם תתאפשר יציאה מוקדמת מידי יום, בשל נסיבותיו המשפחתיות.

לאורך הליך השילוב זכה הנאשם לטיפול ת"ש מקיף, ובכלל זה תשלומי משפחה, מענקים, סיוע כלכלי וחופשות מיוחדות. במקביל, תפקד היטב ביחידתו והשתלב חברתית. יוער, כי הנאשם ורעייתו בחרו שלא להיעזר בגורמי הרווחה, על אף שהדבר הוצע להם.

הדיווחים העיתיים של המפקד המלווה, רס"ן ט' ס', לימדו כי הנאשם שמר על יציבות, משמעת טובה, ביצע משימות לשביעות רצון מפקדיו ונרתם לכל משימה. לקראת דיון זה עדכן המפקד המלווה כי הנאשם מגלה מקצועיות ומסירות, מלווה חיילים צעירים הן מבחינה מקצועית והן מבחינה משמעתית, וכי הוא סומך עליו לחלוטין.

הנאשם מלא הערכה לסיוע שקיבל לאורך התקופה, והוא עצמו ראוי להערכה על מאמציו ועל הצלחתו והפיכתו לדמות מובילה ומלווה לחיילים צעירים ביחידתו.

**נוכח הצלחת ההליך ובהתאם לעמדת הצדדים, אני גוזרת על הנאשם ארבעים וחמישה (45) ימי מאסר על תנאי למשך שנתיים (2), שלא יעבור עבירה של היעדרות מן השירות שלא ברשות.**

**ניתן והודע היום, 22.12.2019, בפומבי ובמעמד הנאשם והצדדים.**

**זכות ערעור כחוק, הודעה.**

**\_\_\_\_\_\_\_\_\_**

**טלי פריד, אל"ם**

**נשיאה**

**העתק נכון מהמקור

ק' בית הדין**

**נערך על ידי: י.ר.**

**בתאריך: 22.12.2019.**

**חתימת המגיה: כ' ג'.**